
REPUBLIKA HRVATSKA								 
OPĆINSKI PREKRŠAJNI SUD U ZAGREBU
Zagreb, Avenija Dubrovnik 8  			

							        Poslovni broj:  Pp- 18191/2025


U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Andrei Krelja Tovarac, uz sudjelovanje Marine Pazman, kao zapisničarke, u prekršajnom predmetu protiv okrivljenog Huseyina Ahmada, zbog prekršaja iz čl. 249. st. 8. Zakona o strancima („Narodne novine“ broj: 133/2020., 114/2022., 151/2022.), povodom optužnog prijedloga PU ličko- senjske, Postaje granične policije Donji Lapac, nakon  glavne i javne rasprave održane u odsutnosti okrivljenika i tužitelja , 26. ožujka 2026.  javno je objavio i 

p r e s u d i o  

I. Okrivljeni: Huseyin Ahmad, sin Ahmada, rođen 25. siječnja 1994. u Maardisu, Sirija, državljanin Turske, sa posljednjim prebivalištem u Zagrebu, Sarajevska cesta 41,


kriv je

	što je  13. studenog 2024. oko 6:35 sati u mjestu Boričevac, općina Donji Lapac upravljao vozilom crne boje marke Renault sa prijenosnim registarskim pločicama reg oznake WU176A (Njemačka) prevozeći u vozilu 9 nepoznatih osoba koje su sve  nezakonito van graničnog prijelaza prešle državnu granicu između Bosne i Hercegovine i Republike Hrvatske, čime je planirao i pomogao da 9 državljana trećih zemalja nezakonito prijeđu državnu granicu te im pomogao u  tranzitu preko državnog područja Republike Hrvatske
čime je  postupio protivno odredbi čl. 53. st. 1. i počinio prekršaj iz čl. 249. st. 8. Zakona o strancima 
pa mu se na temelju istog propisa izriče 

NOVČANA KAZNA U IZNOSU OD 3.050,00 (slovima: tritisućepedeset)  eura za svakog potpomognutog državljana treće zemlje odnosno novčanom kaznom u iznosu od  27.450,00 (slovima: dvadesetsedam tisućačetiristopedeset) eura 
II. Temeljem odredbe članka 33.stavka 11. Prekršajnog zakona okrivljenik je obvezan platiti novčanu kaznu u roku od 1 (jednog) mjeseca po pravomoćnosti ove presude, a ukoliko u roku koji mu je određen za plaćanje novčane kazne uplati dvije trećine izrečene novčane kazne, smatrat će se da je novčana kazna u cjelini plaćena,  u protivnom će se postupiti po odredbama članka 34. Prekršajnog zakona.
III. Novčanu kaznu ili dvotrećinsku novčanu kaznu okrivljenik je obvezan platiti u korist Državnog proračuna odabirući odgovarajuću od priloženih uplatnica.
IV. Temeljem odredbe članka 139.stavka 3. u vezi članka 138.stavka 3.točke 3. Prekršajnog zakona okrivljenik je obvezan naknaditi troškove prekršajnog postupka u paušalnom iznosu od 50,00 (slovima: pedeset) eura  prema priloženoj uplatnici, u roku od 1 (jednog) mjeseca po pravomoćnosti ove presude, jer će se u protivnom postupiti po odredbama članka 152.stavka 4. i 11. Prekršajnog zakona.
V. Temeljem čl. 76.a. st. 1. Prekršajnog zakona oduzima se predmet počinjenja prekršaja osobno vozilo marke „Renault Espace“ crne boje, broja šasije: VF8JEON0523077148 sa odgovarajućim ključem i prijenosnim registarskim pločicama WU176A, oduzeto prema potvrdi o privremenom oduzimanju predmeta broj 01524597.Oduzeti predmeti postaju vlasništvo Republike Hrvatske, te će se po pravomoćnosti ove presude s njima postupati u skladu s odredbom 3. Pravilnika o načinu postupanja s predmetima oduzetim u prekršajnim postupcima („Narodne novine“ broj: 38/14.) i predati na raspolaganje nadležnom područnom uredu Porezne uprave.


Obrazloženje

 1. PU ličko- senjske, Postaje granične policije Donji Lapac  pod brojem  klasa: 211-07/24-5/31422,  urbroj 511-04-07-24-1 podnijela je 29. studenog 2024.nadležnom Općinskom sudu u Gospiću – Stalna služba u Gračacu optužni prijedlog protiv okrivljenika, zbog djela prekršaja činjenično i pravno opisanog u izreci ove presude.
2. Rješenjem predsjednika Visokog prekršajnog suda Republike Hrvatske broj 31-Su-905/2025  od 13. studenog 2025. određen je Općinski prekršajni sud u Zagrebu kao drugi stvarno nadležni sud za postupanje u prekršajnim predmetima Općinskog suda u Gospiću, pa je predmet dostavljen Općinskom prekršajnom sudu u Zagrebu.
3. Kako se okrivljenik uredno primljenom pozivu za glavnu raspravu, koji mu je dostavljen putem e-oglasne ploče suda, nije odazvao, svoj izostanak nije opravdao,  sud je u smislu članka 167. stavak 3. Prekršajnog zakona, proveo glavnu raspravu u njegovoj odsutnosti nalazeći da ispitivanje okrivljenika nije potrebno i nije od utjecaja na zakonito i pravilno donošenje presude.
3.1. Okrivljeniku je prije pokretanja prekršajnog postupka uručena obavijest iz članka 109.a Prekršajnog zakona, u kojoj je pod točkom 7. upozoren da je do pravomoćnog dovršetka postupka i završetka postupka izvršenja sankcije dužan obavijestiti tijelo postupka o svakoj promjeni adrese prebivališta i boravišta, jer će mu se, ako tako ne postupi, ili ako izbjegava dostavu, sva pismena dostaviti putem oglasne ploče tijela postupka. U obavijesti je navedena adresa okrivljenika u Zagrebu, Sarajevska cesta 41.
3.2. Dostave poziva za glavnu raspravu sa navedene adrese su se vratile s naznakom da je okrivljenik sa navedene adrese odselio, zbog čega je sud izvršio provjeru u prijavno- odjavnom uredu PU zagrebačke na koji je način utvrđeno da u evidenciji ne postoji osoba navedenog imena i prezimena. 
3.3. S obzirom na navedeno, sud je utvrdio da su se ispunili uvjeti iz članka 145. stavak 5. Prekršajnog zakona za isticanje poziva okrivljeniku na oglasnoj ploči suda, jer je nedvojbeno da okrivljenik ne prebiva na adresi na kojoj je prijavljen, a sudu nije prijavio adresu na kojoj se nalazi i živi.
4. U dokaznom postupku sud je izvršio uvid i pročitao  zapisnik o očevidu od 13. studenog 2024.g. na str. 5-9 spisa, potvrdu o privremenom oduzimanju predmeta na str. 14, izvješće o zatjecanju od 13. studenog 2024. na str. 15 i 16 spisa te u izvadak iz prekršajne evidencije za okrivljenika na str. 17. spisa.
4.1. Iz zapisnika o očevidu broj 211-07/24-5/31422 od 13. studenog 2024. utvrđeno je da je u općini Lapac, Belić Krčevine radi osnova sumnje da je počinjen prekršaj „Pomaganje u nezakonitom prelasku državne granice“ zatečeno osobno vozilo marke Renault crne boje prijenosnih registarskih pločica WU176a (Njemačka) broja šasije VF8JEON0523077148 u stražnjem djelu kojeg su izvađena sjedala i u kojem se nalazilo 9 nepoznatih osoba od čega troje djece, državljani Sirije, jedna žena državljanka Sirije i petero muškaraca od kojih su dvojica državljani Turske, jedan državljani Iraka i dvojica državljanin Sirije, dok je vozač napustio vozilo prije dolaska policijskih službenika.
4.2. Iz izvješća o zatjecanju PGP Donji Lapac od 13. studenog 2024. utvrđeno je da su 13. studenog 2024. u 6,18 sati kamerom „lapkam6927“ na području mjesta Lisičjak  fotografirane tri nepoznate osobe za koje je postojala osnovana sumnja da se radi o nezakonitim migrantima te su se policijski službenici tijekom postupanja, a dolaskom u mjesto Boričevac mimoišli sa vozilom opisanim u izreci presude, koje su pokušali zaustaviti, međutim je vozilo skrenulo na makadamski put prema mjestu Oraovac te u nastavku vožnje nakon 5 do 6 km zbog udarca podvozja vozila u odron, zbog nemogućnosti daljnje vožnje, vozač izlazi iz vozila i daje se u bijeg prema jugu. Iz izvješća je nadalje utvrđeno da je vozač ovog vozila, okrivljenik uhvaćen.
4.3. Iz zapisnika o ispitivanju osumnjičenika, koji je propisno upozoren na svoja prava prema odredbama Prekršajnog zakona te upozoren sa pravima iz čl. 36. Bečke konvencije o konzularnim odnosima, utvrđeno je da isti nije iznosio obranu, da se odrekao prava na branitelja i da nije želio da se o njegovom nazočenju u PP Donji Lapac izvijesti diplomatsko konzularno predstavništvo njegove države.
5. Nakon ovako provedenog postupka, analizirajući sve provedene dokaze kako pojedinačno tako i u njihovoj uzajamnoj povezanosti, sud nalazi nedvojbeno utvrđenim da je okrivljenik počinio prekršaj koji mu je optužnim prijedlogom stavljen na teret.
[bookmark: _GoBack]5.1. Okrivljenik je predmetne zgode postupio protivno odredbi čl. 53. st. 1. Zakona o strancima kojim je zabranjeno pomaganje i pokušaj pomaganja državljaninu treće zemlje u nezakonitom prelasku vanjske granice, u tranzitu preko državnog područja ako je državljanin treće zemlje nezakonito ušao u Republiku Hrvatsku te u nezakonitom boravku, budući da je prevozio u vozilu 9 nepoznatih osoba koje su sve  nezakonito van graničnog prijelaza prešle državnu granicu između Bosne i Hercegovine i Republike Hrvatske, čime je planirao i pomogao da 9 državljana trećih zemalja nezakonito prijeđu državnu granicu te im pomogao u  tranzitu preko državnog područja Republike Hrvatske, a što je sve utvrđeno tijekom postupanja policijskih službenika koji su neposrednim zapažanjem utvrdili postojanje prekršaja te je njihova izvješća sud u potpunosti prihvatio.

6. Stoga je sud okrivljenika proglasio krivim te mu je izrekao novčanu kaznu primjerenu značaju i težini počinjenog prekršaja, štetnim posljedicama te stupnju odgovornosti i imovinskim prilikama okrivljenika.
6.1. Člankom 249. st. 8. Zakona o strancima propisano je izricanje kazne zatvora do 60 dana ili novčana kazna u iznosu od 3.050,00 eura za svakog potpomognutog državljana treće zemlje za fizičku osobu koja pomaže ili pokuša pomoći državljaninu treće zemlje u nezakonitom prelasku, tranzitu i nezakonitom boravku u Republici Hrvatskoj (članak 53.). 
7. Prilikom odmjeravanja kazne sud nije našao ni olakotnih, a niti otegotnih okolnosti, pa je okrivljeniku izrekao novčanu kaznu u zakonu propisanom minimalnom iznosu, u uvjerenju da će se i takvom kaznom postići opća svrha prekršajnopravnih sankcija iz članka 6. Prekršajnog zakona te svrha kažnjavanja iz članka 32. istog zakona.
8. Odluka o oduzimanju predmeta- osobnog vozila koje je oduzeto prema potvrdi o privremenom oduzimanju predmeta, temelji se na odredbi čl. 76a. Prekršajnog zakona kojom je propisano da će se predmeti koji su uporabljeni za počinjenje prekršaja oduzeti ako postoji opasnost da će se ponovno uporabiti za počinjenje prekršaja. Postojanje opasnosti da bi se navedeno vozilo moglo ponovno upotrijebiti za počinjenje prekršaja utvrđena je i činjenicom da je navedeno vozilo bilo prenamijenjeno upravo radi počinjenja prekršaja opisanog u izreci presude, jer su iz stražnjeg djela vozila bila izvađena sjedala upravo s  ciljem da u vozilo stane što više osoba. Oduzeti predmeti postaju vlasništvo Republike Hrvatske, te će se po pravomoćnosti ove presude s njima postupati u skladu s odredbom 3. Pravilnika o načinu postupanja s predmetima oduzetim u prekršajnim postupcima koji su postali vlasništvo Republike Hrvatske („Narodne novine“ broj:38/14.) i predati na raspolaganje nadležnom područnom uredu porezne uprave.
9. Temeljem u izreci citiranih propisa, kako je okrivljenik proglašen krivim, to je obvezan naknaditi troškove prekršajnog postupka u paušalnom iznosu, koji je odmjeren s obzirom na složenost i duljinu trajanja postupka.

 Zagreb, 26. ožujka 2026.


            Zapisničarka 						Sutkinja
	Marina Pazman					          Andrea Krelja Tovarac 

UPUTA OPRAVNOM LIJEKU:
	Protiv ove presude dopuštena je žalba u roku od 8 (osam) dana od primitka presude. Žalba se podnosi Općinskom prekršajnom sudu u Zagrebu, Avenija Dubrovnik 8, u dva istovjetna primjerka o žalbi odlučuje Visoki prekršajni sud Republike Hrvatske.	
	Dostavna naredba:
1. okrivljenik Huseyin Ahmad, Sarajevska cesta 41, Zagreb
2. tužitelj – PU ličko- senjska, Postaja granične policije Donji Lapac
3. spis

